Diari Oficial de la Generalitat Valenciana


Sumari del DOGV 5386, del 13-11-2006 (2006/12911)

RESOLUCIÓ de 16 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'Acord d'Intencions entre la Generalitat, l'Alt Comissionat de Nacions Unides per als Refugiats (ACNUR) i l'Associació Espanya amb ACNUR (Comité Espanyol de l'ACNUR), a fi d'establir les bases de col·laboració per a l'execució del programa de desenvolupament de ciutats solidàries per a la població desplaçada a Colòmbia.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5386

Data del DOGV
:   13-11-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/12975


Data del document
:   16-10-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Presidència
    * ACNUR
    * cooperació internacional
    * refugiat
    * cooperació administrativa

RESOLUCIÓ de 16 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'Acord d'Intencions entre la Generalitat, l'Alt Comissionat de Nacions Unides per als Refugiats (ACNUR) i l'Associació Espanya amb ACNUR (Comité Espanyol de l'ACNUR), a fi d'establir les bases de col·laboració per a l'execució del programa de desenvolupament de ciutats solidàries per a la població desplaçada a Colòmbia. [2006/12938]  
Subscrit, després de la tramitació prèvia reglamentària, entre la Generalitat, l'Alt Comissionat de Nacions Unides per als Refugiats (ACNUR) i l'Associació Espanya amb ACNUR (Comité Espanyol de l'ACNUR), el 20 de juny de 2006, un Acord d'Intencions a fi d'establir les bases de col·laboració per a l'execució del programa de desenvolupament de ciutats solidàries per a la població desplaçada a Colòmbia, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat l'esmentat Acord, que ha quedat inscrit en el Registre de Convenis amb el número 0929/2006, i que figura com a annex d'esta resolució.  
València, 16 d'octubre de 2006.. El director general de Relacions amb les Corts i Secretariat del Govern: Antonio V. Peral Villar  
Acord d'Intencions entre la Generalitat, l'Alt Comissionat de Nacions Unides per als Refugiats (ACNUR) i l'Associació Espanya amb ACNUR (Comité Espanyol de l'ACNUR), a fi d'establir les bases de col·laboració per a l'execució del programa de desenvolupament de ciutats solidàries per a la població desplaçada a Colòmbia.  
València, 20 de juny de 2006  
REUNITS  
D'una part, Gema Amor Pérez, consellera de Cooperació i Participació de la Generalitat.  
D'una altra, el director del Bureau per a les Amèriques de l'ACNUR a Ginebra, Philippe Lavanchy, en nom i representació d'este organisme, segons consta en la certificació expedida el 7 de juny de 2006 i Carlos Boggio, representant a Espanya de l'Alt Comissionat de Nacions Unides per als refugiats (d'ara en avant, ACNUR), segons consta en la certificació expedida per la responsable de la Unitat de Protecció el 15 de gener de 2004.  
I d'una altra, Belén Camba Barbolla, com a representant legal de l'Associació Espanya amb ACNUR (d'ara en avant, Espanya amb ACNUR), amb CIF-Q36427982, en virtut del poder atorgat davant de la notària de l'Il·lustre Col·legi de Madrid, Milagros A. Casero Nuño, segons núm. 2703/05 del seu protocol.  
Els intervinents en la representació que ostenten, reconeixen la capacitat legal suficient per a la subscripció del present acord i, a este efecte,   
EXPOSEN  
I. Que s'acullen al que establix l'Acord Marc de Cooperació entre el Regne d'Espanya i l'Oficina de l'Alt Comissionat de les Nacions Unides per als Refugiats, firmat a Ginebra, el 9 de desembre del 2002 i publicat a Espanya en el Boletín Oficial del Estado, el dia 23 de maig de 2003.  
II. Que la solidaritat amb els països estructuralment empobrits és un dels principis bàsics assumits per la Generalitat a través del Programa de Cooperació Internacional al Desenvolupament.   
III. Que el Pla director de la Cooperació Valenciana 2004-2007, aprovat mitjançant l'Acord del Consell de la Generalitat Valenciana de 7 de maig de 2004, establix que la Generalitat, per a dur a terme accions de cooperació bilateral, potenciarà els programes de caràcter integral en què participe un nombre més gran d'actors, que promoguen el desenvolupament de les comunitats de manera multidimensional.  
IV. Que en desplegament del dit pla, el Pla Anual de la Cooperació al Desenvolupament de la Generalitat 2006, aprovat mitjançant l'Acord del Consell de la Generalitat de 20 de gener de 2006, preveu, dins de les seues prioritats sectorials, la protecció de les persones més vulnerables, entre ells la població refugiada i desplaçada, i establix com un dels països prioritaris d'actuació la República de Colòmbia.  
V. Que l'Alt Comissionat de Nacions Unides per als Refugiats és l'organisme internacional que des de 1951 ha ajudat a més de 50 milions de refugiats, desplaçats i retornats a millorar les seues condicions de vida i per la labor de les quals ha rebut vegades dues ocasions el Premi Nobel de la Pau. en 1954 i 1981, i el premi Príncep d'Astúries l'any 1991. L'Associació Espanya amb ACNUR està reconeguda des de la seua creació en 1993 com el Comité espanyol de l'ACNUR.  
VI. Que a petició del propi Govern de Colòmbia i amb el consentiment del secretari general de les Nacions Unides, l'ACNUR va establir al juny de 1998 una presència permanent a Colòmbia. Els intercanvis sobre el contingut operatiu del rol de l'ACNUR a Colòmbia van concloure amb la firma al gener 1999 d'un Memoràndum d'Intenció entre el Govern colombià i l'Alt Comissionat de les Nacions Unides per als Refugiats. Este acord establix l'abast i el contingut de les activitats de l'ACNUR, que inclouen la prestació de servicis d'assessorament i de cooperació tècnica relacionats amb les diverses fases del desplaçament, des de la prevenció fins a les solucions. A més, contempla activitats tendents a l'enfortiment de la cooperació internacional i a la coordinació de les diverses iniciatives, tant nacionals com internacionals, a favor de la població desplaçada.  
VII. Que el present acord s'emmarca en el document subscrit el 20 de febrer de 2004, amb l'objecte d'establir les bases de col·laboració entre la Generalitat i l'Associació Espanya amb ACNUR (Comité Espanyol de l'ACNUR) per a l'execució de programes de cooperació internacional a favor de persones refugiades, desplaçades o retornades, i per a la realització de les activitats de sensibilització amb què difondre la labor de l'ACNUR.  
VIII. Que, en el seu desplegament, les parts firmants són conscients que és necessari unir esforços i establir estratègies que donen resposta al fenomen dels fluxos migratoris mixtos en el cas concret d'Amèrica Llatinam i especialment les necessitats i els drets de la població desplaçada forçosament a Colòmbia, per la qual cosa jutgen idònia la firma d'este document, com a forma de col·laboració més adequada per a assolir els objectius plantejats.  
IX. Que la dita col·laboració s'inclou dins del Pla d'Acció de Mèxic, adoptat el 16 de novembre de 2004 per 20 governs iberoamericans i que constituïx el marc per a l'acció de l'ACNUR en Iberoamèrica, de conformitat amb el seu mandat de protecció internacional.  
En virtut d'allò que s'ha exposat, els intervinents, reconeixen la capacitat i competència suficients per a intervindre en este acte, procedixen a formalitzar el present document d'acord amb les següents,  
CLÀUSULES  
Primera. Objecte   
El present acord té com a finalitat establir les bases de col·laboració entre la Generalitat, l'Alt Comissionat de Nacions Unides per als refugiats (ACNUR) i l'Associació Espanya amb ACNUR (Comité Espanyol de l'ACNUR), per a l'execució del Programa de desenvolupament de ciutats solidàries per a la població desplaçada pel conflicte de Colòmbia.  
L'esmentat programa té com a objectiu garantir una protecció efectiva per a la població desplaçada pel conflicte armat de Colòmbia. Inclou en el seu àmbit d'actuació l'assessoria legal i atenció psicosocial, activitats de sensibilització a la població en general sobre la situació dels desplaçats, formació a la dona i la joventut, redacció de plans integrals de restabliment, suport al Defensor del Poble i al Registre Nacional, posada en marxa d'unitats d'atenció a la població desplaçada, enfortiment de l'activitat productiva i el creixement econòmic, així com la protecció dels drets humans de les persones afectades.  
El programa s'inclou dins del Pla d'Acció de Mèxic, d'enfortiment de la Protecció Internacional dels Refugiats a Amèrica Llatina, mitjançant el qual es busca brindar protecció a refugiats i desplaçats interns, amb un enfocament en els centres urbans i les àrees frontereres i que constituïx el marc d'acció d'ACNUR en la regió.  
Segona. Compromisos de la Generalitat   
La Generalitat, a través del Programa de cooperació al desenvolupament, aportarà ajuda econòmica per a la col·laboració específica en el projecte. Esta es determinarà a través de la subscripció per les mateixes parts, si és el cas, de l'oportú conveni singularitzat durant l'any 2007, en el que es fixarà l'objecte concret de l'actuació, l'abast concret de l'aportació econòmica suficient de la Generalitat, que no serà superior a 1.000.000 euros, així com el termini de vigència del dit conveni.   
Tot això quedarà condicionat a l'existència de quantitats disponibles amb este fi en el pressupost en vigor en la data de la subscripció del conveni i a la normativa general aplicable en matèria de subvencions.  
Tercera. Compromisos d'ACNUR  
L'Alt Comissionat de Nacions Unides per als refugiats (ACNUR) executarà el Programa de desenvolupament de ciutats solidàries per a la població desplaçada pel conflicte de Colòmbia i participarà en totes les activitats conduents al compliment de l'objecte del present acord, particularment recolzant i facilitant la complementarietat necessària de la infraestructura física en l'àrea del mateix i la col·laboració i els permisos necessaris de les autoritats colombianes.  
Quarta. Subscripció de convenis singularitzats  
La intervenció a realitzar per al compliment d'este acord es durà a terme a través de l'Associació Espanya amb ACNUR (Comité Espanyol de l'ACNUR) en col·laboració amb l'ACNUR.  
Espanya amb Acnur serà la responsable de l'execució de les activitats arreplegades en el conveni singularitzat que si és el cas se subscriga sempre en concordança amb la informació proporcionada i amb els procediments i requeriments marcats per l'ACNUR, i aportarà la infraestructura dels seus mitjans personals i materials, i realitzarà el seguiment i avaluació de resultats i objectius del projecte, havent de justificar, en la forma que es determine en el corresponent conveni, les quantitats rebudes i els objectius aconseguits.  
ACNUR, entitat executora en el terreny de les dites activitats, liderarà la seua execució directa, i podran sol·licitar la col·laboració d'altres entitats i organitzacions.   
Quinta. Integració de la Comissió de Seguiment de l'Acord d'Intencions.  
Els intervinents integraran una Comissió de Seguiment del present acord, conformada per un representant d'ACNUR i dos representants de la Generalitat, un dels quals assumirà la presidència de la comissió, i els fins de la qual seran:  
I. Avaluar el compliment i donar seguiment als compromisos que s'assumisquen a través del conveni singularitzat.  
II. Brindar solucions a qualsevol punt que se suscite en l'aplicació o interpretació del present acord o del conveni singularitzat que se subscriga.  
III. Reportar i donar a conéixer els intervinents els avanços que s'obtinguen en el compliment de l'objecte d'este acord i del conveni singularitzat que se'n derive.  
IV. Elaborar un informe de les activitats exercides en el marc del present acord.  
V. La comissió es reunirà amb la periodicitat que es requerisca, d'acord amb la naturalesa dels assumptes a tractar, i el seu funcionament es realitzarà i es basarà en les regles que la pròpia comissió emeta.  
Sexta. Duració i vigència de l'Acord   
El present Acord d'Intencions entrarà en vigor en el moment de la seua firma per un període de dos anys i serà renovable automàticament per períodes d'un any, fins al moment de finalització del programa de desenvolupament que ho empara, llevat que una de les parts manifeste el seu desig de no continuar la col·laboració amb una antelació de tres mesos al venciment de l'acord en vigor. En qualsevol cas esta resolució no afectarà les actuacions en curs, que continuaran fins a la seua finalització.  
Totes les clàusules d'este acord d'Intencions respectaran en tot cas el sistema de privilegis i immunitats de l'ACNUR davall les normes actualment aplicables.   
I en prova de conformitat amb el contingut del present acord, i perquè així conste, el firmen per quadruplicat en el lloc i la data al principi indicats.   
La consellera de Cooperació i Participació  
Gema Amor Pérez  
El representant a Espanya de l'Alt Comssionat Nacions Unides per als Refugiats  
Carlos Boggio  
El director del Boureau per a les Amèriques de l'ACNUR a Ginebra  
Philippe Lavanchy  
La representant de l'Associació Espanya amb ACNUR  
Belén Camba Barbolla